《二月四日游大云寺分韵得三字佛龛多题名韦独》
宋代·李薰

野寺依绝壁，化身满诸龛。
后前莽难测，千亿纷相参。
妙斩谢斤斧，高楼轶烟岚。
旁行栗危栈，俯{左日右敢}惊深潭。
岁月浸荒老，苔藓争对函。
亦有好事者，增饬施朱蓝。
经营定自图，谍雅奚未暗。
款识或可辨，上下试与探。
远徵固寂寞，近取才二三。
开元韦庶子，剖符剑之南。
咄嗟檀施开，至今为美谈。
墨卿少羁窭，节旄晚毵毵。
乐和盛家法，图垢犹包含。
郑氏虽世儒，蛮祸竟莫戡。
旧相粤冀级，经从各停骖。
翰林宠则多，御史德岂惭。
数公方盛壮，厥声实訏覃。
纷华竟安在，人寿无彭聃。
彼石尚云朽，吾生谅何堪。
华前一笑粲，现此优波昙。
稽首识归处，径欲投佩簪。
蠢蠢谁汝缚，窃食如春蚕。
祓除偶辰巳，风景清且酣。
相引着胜地，佛日况可贪。
敢夸一醉富，庶解忧心惔。
因歌以记之，放笔书僧庵。

作者简介：李薰，生平不详。按其诗称王钦若、吕大防等人已故，又有诗作于“丙寅岁”，即高宗绍兴十六年（一一四六），则当为高宗时人。今录诗六首。